馬式英文

馬來西亞英語，正式叫馬來西亞標準英語，係一種喺馬來西亞用同講嘅英文。特別嘅係，馬來西亞英語係美式英語同英式英語嘅混搭，再加上馬來西亞慣用獨特語調而形成，類似星式英文。

馬來西亞英語包含好多當地口語獨特嘅字眼，係叫馬式英文。

概要
馬來西亞係一個種族多元化社會，馬來西亞英語亦係馬來西亞第二官方語言，作為第一官方語言馬來語以外嘅溝通語言。

由於英國曾經喺馬來西亞進行殖民統治，所以馬來西亞教育所傳授嘅英語係英式英語，語法、句子結構等方面都跟英式英語，但係腔調方面並無強調要求。

即使係噉，因受美國電影對馬來西亞嘅影響，馬來西亞英語語音亦混搭住美式英語或者個人母語，例如本地華語、馬來語、淡米爾語等。

口語特色 
除咗自細受英語教育人士之外，馬來西亞人英語口語表達方式同美式英語有唔同，腔調同語匯有融入當地語言嘅情況，類似星式英文。

經常會喺句子尾部加上"la"、"meh"、"mah""ho"、"aiyo"、"lo"、“oh”、“one”等。同馬來西亞人或者新加坡人用英語交流時甚至會直接引用非英語詞匯，例如salah、tauke、ganjiong等。呢種情況僅限口語表達以增加親切感，正式文書或者學校授課唔會用呢類詞匯。

重複用字
中文、馬來文同淡米爾文成日有重複用字嚟表達唔同意思，例如表達眾數、強調某樣嘢同埋重複。佢哋亦會喺溝通上用返同樣用詞，特別係強調緊某件事或者表達眾數。

例子：
You don't noisy-noisy ah, I whack you later then you know. (Don't be too noisy or I'll discipline you later.)
That boy you dated is the short-short one in the party is it? (Was the boy you dated the short one which we met at the party?)

馬式英文同星式英文分別
馬式英文同星式英文都有好接近嘅特徵同歷史發展。兩者之間嘅分別都係好細微，有時本地人都好難分清楚。整體嚟講，馬式英文比較多馬來語詞彙，因為馬來西亞馬來人人口佔全國大多數；而星式英語主要受福建話同華語所影響，因為華人佔新加坡大多數人口。

例如「kena」會多啲喺馬式英文出現；而星式英文多數用字詞好似「liao」，「nia」。但係星式英文都成日用前面提及過嘅「kena」。馬式英語只係好少時間用「liao」。呢樣表達咗呢兩種語言之間互相影響，但係對於外國人嚟講會好難分得清楚。

英文
類:馬來西亞語言